CELEX: 32016D0708
Language: hu
Date: 2016-05-11 00:00:00
Title: A Bizottság (EU) 2016/708 végrehajtási határozata (2016. május 11.) Ausztria mezőgazdasági tanúsítási rendszerének (Austrian Agricultural Certification Scheme) a 98/70/EK és 2009/28/EK európai parlamenti és tanácsi irányelvekben foglalt feltételeknek való megfeleléséről

12.5.2016   
            
            
               HU
            
            
               Az Európai Unió Hivatalos Lapja
            
            
               L 122/60
            
         A BIZOTTSÁG (EU) 2016/708 VÉGREHAJTÁSI HATÁROZATA
   (2016. május 11.)
   Ausztria mezőgazdasági tanúsítási rendszerének (Austrian Agricultural Certification Scheme) a 98/70/EK és 2009/28/EK európai parlamenti és tanácsi irányelvekben foglalt feltételeknek való megfeleléséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a benzin és a dízelüzemanyagok minőségéről, valamint a 93/12/EGK tanácsi irányelv módosításáról szóló, 1998. október 13-i 98/70/EK európai parlamenti és tanácsi irányelvre (1) és különösen annak 7c. cikke (6) bekezdésére,
   tekintettel a megújuló energiaforrásból előállított energia támogatásáról, valamint a 2001/77/EK és a 2003/30/EK irányelvek módosításáról és azokat követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelvre (2) és különösen annak 18. cikke (6) bekezdésére,
   mivel:
   
               (1)
            
            
               A 98/70/EK és a 2009/28/EK irányelv többek között meghatározza a bio-tüzelőanyagokra és a folyékony bio-energiahordozókra vonatkozó fenntarthatósági kritériumokat. A 98/70/EK irányelv 7b. és 7c. cikkében, valamint IV. mellékletében foglalt rendelkezések megegyeznek a 2009/28/EK irányelv 17. és 18. cikkében, valamint V. mellékletében foglalt rendelkezésekkel.
            
         
               (2)
            
            
               A 98/70/EK irányelv 7a. cikkében és a 2009/28/EK irányelv 17. cikke (1) bekezdésének a), b) és c) pontjában említett célok szempontjából figyelembe vett bio-tüzelőanyagok és folyékony bio-energiahordozók vonatkozásában a tagállamoknak elő kell írniuk a gazdasági szereplők számára annak igazolását, hogy a 98/70/EK irányelv 7b. cikkének (2)–(5) bekezdésében és a 2009/28/EK irányelv 17. cikkének (2)–(5) bekezdésében meghatározott fenntarthatósági kritériumok teljesülnek. Ennek érdekében a gazdasági szereplők benyújthatnak többek között olyan bizonyítékot vagy adatot, mely összhangban van egy adott önkéntes nemzeti vagy nemzetközi rendszer tanúsítványával vagy nemzeti rendszerével.
            
         
               (3)
            
            
               A tagállamok a nemzeti rendszerüket bejelenthetik a Bizottságnak. Amennyiben a Bizottság úgy határoz, hogy a bejelentett nemzeti rendszer megfelel a 98/70/EK és a 2009/28/EK irányelvekben foglalt feltételeknek, a 98/70/EK irányelv 7c. cikkével és a 2009/28/EK irányelv 18. cikkével összhangban létrehozott rendszerek a 98/70/EK irányelv 7b. cikkének (2)–(5) bekezdésében és a 2009/28/EK irányelv 17. cikkének (2)–(5) bekezdésében meghatározott fenntarthatósági kritériumok teljesülésének ellenőrzését illetően nem utasíthatják el az adott tagállamok rendszereinek kölcsönös elismerését.
            
         
               (4)
            
            
               2015. szeptember 29-én Ausztria bejelentette nemzeti rendszerét („Austrian Agricultural Certification Scheme”) a Bizottságnak. A rendszer a mezőgazdasági nyersanyagokra és a növényi olajokra terjed ki, és egészen ezen nyersanyagok feldolgozási folyamatainak megkezdéséig alkalmazandó. A Bizottság megvizsgálta, hogy az osztrák mezőgazdasági tanúsítási rendszer (Austrian Agricultural Certification Scheme) megfelel-e a 98/70/EK és a 2009/28/EK irányelvekben foglalt feltételeknek.
            
         
               (5)
            
            
               Az ebben a határozatban előírt intézkedések összhangban vannak a 2009/28/EK irányelv 25. cikkének (2) bekezdésével létrehozott, a bio-tüzelőanyagok és a folyékony bio-energiahordozók fenntarthatóságáért felelős bizottság véleményével,
            
         ELFOGADTA EZT A HATÁROZATOT:
   1. cikk
   Ausztria mezőgazdasági tanúsítási rendszere (Austrian Agricultural Certification Scheme) megfelel a 98/70/EK és a 2009/28/EK irányelvekben foglalt feltételeknek.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. május 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 350., 1998.12.28., 58. o.
   
   
      (2)  HL L 140., 2009.6.5., 16. o.